Cei aproape 1.000 de elevi ai Școlii Gimnaziale "Aurelian Stanciu" Salcea și ai unităților arondate (școlile din Văratec și Prelipca) vor primi de luni, 1 aprilie, câte un pachet alimentar gratuit, cele trei unități menționate fiind incluse, din acest an, în programul guvernamental "Masă sănătoasă".
Primarul orașului Salcea, Ezekiel Belțic, a anunțat că miercuri, 27 martie, a semnat contractul pentru furnizarea și distribuția pachetelor alimentare către cele trei instituții școlare.
Potrivit acestuia, "tuturor elevilor prezenți la activitățile didactice pe perioada cursurilor, de la Școala Salcea, Școala Văratec și Școala Prelipca, li se va oferi zilnic câte un pachet alimentar astfel: la ora 09:50 pentru schimbul de dimineață și la ora 14:50 pentru schimbul de după-amiază".
Pachetul alimentar va conține câte un sendviș din chiflă, al cărui conținut variază zilnic (șuncă/ șnițel, grătar/ jambon/ chiftele cu cașcaval clasic/ brânză topită/ unt/ cremă de brânză și salată/ castraveți/ roșii).
Fiecare sendviș va fi însoțit de un fruct (portocale, kiwi, mandarine, mere).
Primarul Ezekiel Belțic a mai subliniat că "pentru finanțarea Programului național <Masă sănătoasă> orașului Salcea i-a fost repartizată suma de 2.216.000 lei, pentru un număr estimat de beneficiari de 998".
Belțic a mai adăugat în județul Suceava sunt 38 de școli incluse în acest program, iar școala cu personalitate juridică - Școala Gimnazială "Aurelian Stanciu" Salcea - are cel mai mare număr de beneficiari estimat din județul Suceava.
Primarul orașului Salcea a mai evidențiat că va continua demersurile necesare pentru obținerea, în perioada următoare, a finanțării necesare pentru implementarea acestui proiect și în cadrul școlii cu personalitate juridică - Școala Gimnazială "Cristofor Simionescu" Plopeni, implicit și pentru Școala Primară "Constantin Diaconu" Mereni, pentru Grădinița cu Program Normal Mereni și pentru Grădinița cu Program Normal Plopeni.
"Acest proiect important vine să încununeze eforturile pe care administrația locală le-a făcut deja pentru a stimula educația și performanța în educație. Toți elevii de la Salcea primesc la început de an școlar pachete cu rechizite școlare, cărți pentru lectura de vară, pachete cu fructe și dulciuri de sărbători. Totodată, elevii cu rezultate notabile la concursuri școlare au fost premiați de Primăria Salcea", a conchis Ezekiel Belțic.
"Masă sănătoasă" pentru aproape 17.000 de elevi din județ
16.682 de elevi și preșcolari din județ au fost cuprinși de Ministerul Educației în noul program "Masă sănătoasă", program care înlocuiește vechiul proiect "Masă caldă" și care își propune motivarea elevilor pentru a participa la cursuri prin acordarea unui prânz consistent și echilibrat nutrițional. Sunt 38 de unități școlare din județ pe lista beneficiarilor.
Prânzul celor aproape 17.000 de elevi va costa maximum 15 lei/ porție, în această sumă fiind incluse prețul materiei prime, al serviciilor de preparare și cheltuielile de transport.
Costul total al programului pentru județul nostru, pentru acest an, este de 37.051 mii lei.
În cazul în care masa caldă nu poate fi preparată în incinta unității, elevii vor primi un pachet livrat în sistem de catering.